Kultuuriministeerium Teie 15.05.2025 nr 1-11/563-1

Meie 13.06.2025 nr 1-9/1

Rahvaraamatukogude seaduse eelnõu

kooskõlastamine

Harju Maakonnaraamatukogu töögruppides oleme arutanud rahvaraamatukogu seaduse eelnõu dokumente.

Eelnõu seletuskiri koos lisadega on koostatud põhjalikult ning arusaadavalt selgitatud eelnõus kajastatud rahvaraamatukogude arenduse eesmärke ning sellega seotud vajalikke muudatusi.

Kõige suurema muutuse toob üleriigilisele ühtsele raamatukogusüsteemile (ÜÜRS) üleminek,ja raamatukogude kogude komplekteerimise korralduse muutmine. Eelnõu lisas 1 on põhjalikult käsitletud andmekogu andmekaitselisi aspekte. Aruteludes ja töögruppides on komplekteerimise osa toonud esile rohkelt küsimusi ja vaidlusi ning seetõttu põhjalik arutelu jätkub ka edaspidi.

Maakonnaraamatukogude osa riiklike ülesannete täitmisel on aja jooksul põhjalikult muutunud, aeg ja tingimused on üha enam vajanud teistsuguseid lahendusi, mis koonduksid ühtse juhtimise alla. KOV keskraamatukogude ja haruraamatukogude arendamine on seotud uute arendusprojektidega, mis vajavad asjatundlikku keskset abi. Ühisprojektid aitavad raamatukogusid tehnoloogiliselt kiiremini edasi viia kui üksikult tegutsedes.

Raaamatukogutöötajate koolitusvajadused on laiemad kui ainult erialased, tähelepanu vajavad tegevused kogukonnas. Seletuskirjas on kutsenõuetele lähenetud paindlikult arvestades tööturu olukorda ning tuues esile mitmesugused lahendused koolitusteks ja erialase pädevuse tõstmiseks.

Valdade keskraamatukogud on aasta-aastalt enamuses muutunud iseseisvaks ja saavad oma ülesannetega tulevikus hakkama. Väiksemates valdades on probleeme rohkem, seega ka koolitusi ja nõustamist ning omavahelist koostööd tõhustavat abi kindlasti vaja. Eeldatavalt suudavad piirkondlikud üksused seda rolli täita.

Eesti Rahvusraamatukogule delegeeritud ülesanded raamatukogunduse arendamisel on olulised.

Kokkuvõtteks käesolev rahvaraamatukogude seaduse eelnõu aitab korrastada ja ühtlustada rahvaraamatukogude tegevust elanike teenindamisel ja kogukondade liitmisel.

Käesolevaga kooskõlastame seaduse eelnõu.

Lugupidamisega

Rutt Enok

direktor